text: 19-årig dræbt i soloulykke ved Sommersted
  14 januar 2017 kl. 09.49
  En 19-årig mand blev i nat dræbt i en soloulykke på Billundvej ved Sommersted.
  Natten til lørdag mistede en 19-årig mand fra Vojensområdet livet i en soloulykke på Billundvej  ved Sommersted.
  Han er kommet kørende mod nord, og har mistet herredømmet over bilen, fortæller vagtchef ved Syd- og Sønderjyllands politi, Ole Aamann til TV SYD.
  Om det er det glatte føre eller høj fart, der har kostet manden livet, ved politiet endnu ikke. 
  - Det er vi ved at undersøge, men den slags undersøgelser tager tid, så vi kan ikke sige noget om det på nuværende tidspunkt, siger vagtchef Ole Aamann.
  Den unge mand endte i grøften, og stod ikke til at redde.
  Politiet fik melding om ulykken kl. 1.50 i nat. 
  De pårørende er underrettet.
  